b'\n_START_ARTICLE_\nAki Lind\xc3\xa9n\n_START_PARAGRAPH_\nAki Lind\xc3\xa9n (s. 19. huhtikuuta 1952 K\xc3\xb6\xc3\xb6penhamina, Tanska) on suomalainen l\xc3\xa4\xc3\xa4k\xc3\xa4ri, terveydenhuollon johtaja, valtiotieteen maisteri ja poliitikko. Puoluekannaltaan h\xc3\xa4n on sosialidemokraatti._NEWLINE_H\xc3\xa4n on profiloitunut terveydenhuollon ja terveyspolitiikan aktiivisena keskustelijana ja vaikuttajana. Lind\xc3\xa9n on julkisen terveydenhuollon puolestapuhuja. _NEWLINE_Lind\xc3\xa9nin l\xc3\xa4\xc3\xa4k\xc3\xa4rinura alkoi vuonna 1978 terveyskeskusl\xc3\xa4\xc3\xa4k\xc3\xa4rin\xc3\xa4 Turussa. Vuosina 1987\xe2\x80\x931994 h\xc3\xa4n ty\xc3\xb6skenteli Porin terveyskeskuksen johtavana ylil\xc3\xa4\xc3\xa4k\xc3\xa4rin\xc3\xa4. Sielt\xc3\xa4 h\xc3\xa4n siirtyi vuonna 1995 L\xc3\xa4nsi-Suomen l\xc3\xa4\xc3\xa4ninl\xc3\xa4\xc3\xa4k\xc3\xa4riksi. Vuosina 2001\xe2\x80\x932010 Lind\xc3\xa9n ty\xc3\xb6skenteli Varsinais-Suomen sairaanhoitopiirin johtajana. Vuosina 2010\xe2\x80\x932018 h\xc3\xa4n oli el\xc3\xa4k\xc3\xb6itymiseens\xc3\xa4 asti HUS:n toimitusjohtajana. Johtoteht\xc3\xa4vist\xc3\xa4\xc3\xa4n huolimatta Lind\xc3\xa9n teki viel\xc3\xa4 2000-luvulle saakka osa-aikaisesti my\xc3\xb6s k\xc3\xa4yt\xc3\xa4nn\xc3\xb6n l\xc3\xa4\xc3\xa4k\xc3\xa4rinty\xc3\xb6t\xc3\xa4._NEWLINE_Lind\xc3\xa9n oli vuosina 1977\xe2\x80\x931998 Turun kaupunginvaltuuston j\xc3\xa4sen. H\xc3\xa4n on SDP:n ehdokkaana Eduskuntavaaleissa 2019. Vaaleissa Lind\xc3\xa9n ker\xc3\xa4si kaikkiaan 8 963 \xc3\xa4\xc3\xa4nt\xc3\xa4 ja tuli valituksi eduskuntaan.\n_START_SECTION_\nKoulutus ja ty\xc3\xb6ura\n_START_PARAGRAPH_\nAki Lind\xc3\xa9n on valmistunut Turun yliopistosta l\xc3\xa4\xc3\xa4ketieteen lisensiaatiksi ja valtiotieteen maisteriksi. H\xc3\xa4nell\xc3\xa4 on sek\xc3\xa4 yleisl\xc3\xa4\xc3\xa4ketieteen ett\xc3\xa4 terveydenhuollon erikoisl\xc3\xa4\xc3\xa4k\xc3\xa4rin p\xc3\xa4tevyys._NEWLINE_L\xc3\xa4\xc3\xa4k\xc3\xa4riksi valmistuttuaan vuonna 1977 Lind\xc3\xa9n toimi terveyskeskusl\xc3\xa4\xc3\xa4k\xc3\xa4rin\xc3\xa4 Turussa. Porin kaupungin terveyskeskuksen johtavana ylil\xc3\xa4\xc3\xa4k\xc3\xa4rin\xc3\xa4 h\xc3\xa4n toimi vuosina 1987\xe2\x80\x931994. Porin terveyskeskuksissa otettiin t\xc3\xa4ll\xc3\xb6in k\xc3\xa4ytt\xc3\xb6\xc3\xb6n h\xc3\xa4nen kehitt\xc3\xa4m\xc3\xa4ns\xc3\xa4 omal\xc3\xa4\xc3\xa4k\xc3\xa4rimalli, joka otettiin my\xc3\xb6hemmin k\xc3\xa4ytt\xc3\xb6\xc3\xb6n valtakunnan laajuisesti. Omal\xc3\xa4\xc3\xa4k\xc3\xa4rimallin tatkoituksena oli taata kuntalaisille nopeampi l\xc3\xa4\xc3\xa4k\xc3\xa4riin p\xc3\xa4\xc3\xa4syn ja terveydenhoidon resurssien riitt\xc3\xa4vyys. Turkuun Lind\xc3\xa9n palasi L\xc3\xa4nsi-Suomen l\xc3\xa4\xc3\xa4ninl\xc3\xa4\xc3\xa4k\xc3\xa4riksi vuonna 1995. Merkitt\xc3\xa4v\xc3\xa4 erityisteht\xc3\xa4v\xc3\xa4 oli toimiminen vuonna 1994 sattuneen Estonian meripelastuksen johtoryhm\xc3\xa4n j\xc3\xa4senen\xc3\xa4. _NEWLINE_Sosiaali- ja terveysministeri\xc3\xb6n alaisessa Terveydenhuolto 2000-luvulle -kehitt\xc3\xa4misprojektissa Lind\xc3\xa9n toimi L\xc3\xa4nsi-Suomen alueen projektijohtajana. H\xc3\xa4n on osallistunut useiden julkisten ty\xc3\xb6ryhmien ty\xc3\xb6h\xc3\xb6n j\xc3\xa4senen\xc3\xa4 tai asiantuntijana._NEWLINE_Varsinais-Suomen sairaanhoitopiirin johtajaksi h\xc3\xa4net nimitettiin vuonna 2001. Teht\xc3\xa4v\xc3\xa4ss\xc3\xa4 keskeisi\xc3\xa4 kehitt\xc3\xa4miskohteita olivat potilasjonojen lyhent\xc3\xa4minen, T-sairaalan rakentaminen ja Tyksin aseman vahvistaminen ylipistosairaaloiden joukossa. Vuonna 2010 h\xc3\xa4net valittiin Helsingin ja Uudenmaan sairaanhoitopiirin (HUS) toimitusjohtajaksi. Toimitusjohtajan teht\xc3\xa4v\xc3\xa4st\xc3\xa4 Lind\xc3\xa9n j\xc3\xa4i el\xc3\xa4kkeelle vuonna 2018._NEWLINE_HUS:n toimitusjohtajan asemassa Lind\xc3\xa9n suhtautui kriittisesti Sipil\xc3\xa4n hallituksen esitt\xc3\xa4m\xc3\xa4\xc3\xa4n sote-uudistukseen, etenkin niin kutsutun laajan valinnanvapauden osalta, ja kertoi ty\xc3\xb6skennelleens\xc3\xa4 uudistushankkeen kaatamiseksi.\n_START_SECTION_\nPoliittinen vaikuttaminen\n_START_PARAGRAPH_\nAki Lind\xc3\xa9n aktivoitui poliittisesti kouluaikoinaan Suomen suurimmassa koulussa Porin suomalaisessa yhteislyseossa 1960-luvulla. Valtakunnallisena vaikutusfoorumina oli tuolloin Teiniliitto. SKDL:n j\xc3\xa4senen\xc3\xa4 h\xc3\xa4n oli mukana my\xc3\xb6s opiskelijapolitiikassa Turun yliopistolla. Lind\xc3\xa9n on sanonut, ett\xc3\xa4 nyky\xc3\xa4\xc3\xa4n nuoruuden radikaalit mielipiteet tuntuvat huvittavilta. Lind\xc3\xa9n siirtyi SDP:n j\xc3\xa4seneksi vuonna 1994. Turun kaupunginvaltuustoon h\xc3\xa4net valittiin vuosiksi 1977-1997. Lind\xc3\xa9n joutui luopumaan valtuustopaikastaan vuonna 1997, olleessaan Varsinais-Suomen l\xc3\xa4\xc3\xa4ninl\xc3\xa4\xc3\xa4k\xc3\xa4ri, koska lainmuutoksen my\xc3\xb6t\xc3\xa4 l\xc3\xa4\xc3\xa4ninl\xc3\xa4\xc3\xa4k\xc3\xa4ri ei en\xc3\xa4\xc3\xa4 voinut olla kunnanvaltuutettu. Lind\xc3\xa9n toimi useiden lautakuntien j\xc3\xa4senen\xc3\xa4 ja puheenjohtajana._NEWLINE_Eduskuntavaaleissa 2019 h\xc3\xa4n oli puolueen kansanedustajaehdokkaana Varsinais-Suomen vaalipiiriss\xc3\xa4. Lind\xc3\xa9n oli yli 9000 \xc3\xa4\xc3\xa4nell\xc3\xa4\xc3\xa4n SDP:n \xc3\xa4\xc3\xa4nikuningas Varsinais-Suomessa, ja h\xc3\xa4net valittiin kansanedustajaksi eduskuntaan.\n_START_SECTION_\nYksityisel\xc3\xa4m\xc3\xa4 ja harrastukset\n_START_PARAGRAPH_\nLind\xc3\xa9n on naimisissa ja heill\xc3\xa4 on kaksi aikuista lasta.\xc2\xa0 H\xc3\xa4n on asunut lapsuutensa Kuopion ja Porin sairaaloiden pihapiiriss\xc3\xa4. Aki Lindenin isois\xc3\xa4 oli Suomen puolustusvoimien ensimm\xc3\xa4inen ylil\xc3\xa4\xc3\xa4k\xc3\xa4ri, l\xc3\xa4\xc3\xa4kint\xc3\xa4kenraalimajuri V\xc3\xa4in\xc3\xb6 Lind\xc3\xa9n._NEWLINE_Harrastuksista l\xc3\xa4heisimpi\xc3\xa4 ovat liikunta, kirjallisuus ja yhteiskunnalliset asiat.'